নজিরবিহীন নির্দেশ দিল কলকাতা হাইকোর্ট। ভাঙড়ের জমিরক্ষা কমিটির যেসব প্রার্থী হোয়াটসঅ্যাপে মনোনয়ন পাঠিয়েছেন, তাঁদের মনোনয়নপত্র যাতে গৃহীত হয়, তা খতিয়ে দেখার নির্দেশ দিল কলকাতা হাইকোর্ট।
জমিরক্ষা কমিটির পক্ষে শর্মিষ্ঠা চৌধুরী আদালতের কাছে জানান, প্রত্যেক প্রার্থীর উপরে লাইফ থ্রেট রয়েছে। তাই প্রার্থীরা এখন আতঙ্কে রয়েছেন। তখন বিচারপতি জানান, এই ইস্যুটি নিয়েও আদালত শুনানি করবে।
জমিরক্ষা কমিটির পক্ষে শর্মিষ্ঠা চৌধুরী আদালতে জানান, ‘‘সোমবার হাইকোর্টের অর্ডার পাওয়ার পরে ১১ জন প্রার্থী আলিপুরে ট্রেজারি বিল্ডিং-এ মনোনয়ন দিতে যান। কিন্তু সেখানে পৌঁছে ভয়াবহ অভিজ্ঞতার মুখোমুখি হতে হয় আমাদের। পুলিশ এবং সেখানকার সরকারি অফিসারদের সামনেই ১০০-১৫০ জন গুন্ডা আমাদের মারতে মারতে ট্রেজারি বিল্ডিং থেকে বের করে দেয়। আমাদের হাতে থাকা নমিনেশনের কাগজপত্র ছিঁড়ে ফেলে দেওয়া হয়। বেধড়ক মারধর করা হয় আমাদের। পুলিশের সামনেই আমাদের টানাহ্যাঁচড়া করে নিয়ে যাওয়া হয় একটি বস্তিতে। অথচ পুলিশ ছিল আশ্চর্যজনক ভাবে নিষ্ক্রীয়। পরে আমরা হোয়াটসঅ্যাপ মারফত নমিনেশন দিই। প্রার্থীরা এখন রীতিমতো আতঙ্কে রয়েছেন।’’ 
এর পরে কমিশন-সচিব আদালতকে জানান, ৯জনের মনোনয়ন গ্রহণ করা হয়েছে। 
কিন্তু বিচারপতি নির্দেশ দেওয়ার সময়ে কমিশনকে স্পষ্ট জানিয়ে দেন, সবক’টি মনোনয়ন যেন গ্রাহ্য হয় সেটা কমিশনকে দেখতে হবে। 
অন্যদিকে, প্রদেশ কংগ্রেসের মামলার নিষ্পত্তি করে দেয় আদালত। বিচারপতি সুব্রত তালুকদার নির্দেশ দিতে গিয়ে জানান, আদালত আর নির্বাচন প্রক্রিয়ায় হস্তক্ষেপ করতে চায় না এবিষয়ে। এই প্রক্রিয়া বন্ধ হোক, আদালত তা-ও চায় না। 
প্রদেশ কংগ্রেসের তরফে সাধারণ সম্পাদক ঋজু ঘোষাল ২১ এপ্রিলের মনোনয়নের মেয়াদ বৃদ্ধির বিজ্ঞপ্তিকে চ্যালেঞ্জ করে মামলা করেছিল। 
ঋজুর দাবি, কোনও আলোচনা ছাড়াই কমিশন এই বিজ্ঞপ্তি দিয়েছে। তাই বিজ্ঞপ্তিটা খারিজ করা হোক।বিজেপির মামলাতেও হস্তক্ষেপ করল না আদালত। মামলার নিষ্পত্তি করে দিলেন বিচারপতি সুব্রত তালুকদার। জানিয়ে দিলেন, বিজেপির মামলা আদালত গ্রহণ করছে না।
আদালতের নির্দেশের পরেও কিন্তু পঞ্চায়েত ভোটের দিন নিয়ে একমত হতে পারেনি রাজ্য সরকার ও রাজ্য নির্বাচন কমিশন। ফলে এখনও পর্যন্ত ভোটের দিন ঘোষণা করতে পারেনি কমিশন।